ግብጽ በየዓመቱ የአፈር እና ውኃ ጥበቃ የሚሠሩ ኢትዮጵያውያን አመሥግና ካሳ መክፈል ሲገባት የያዘችው አካሄድ የኢትዮጵያውያንን ልፋት ገደል የሚከትት መሆኑን አንድ የፖለቲካል ኢኮኖሚ ከፍተኛ ባለሙያ ተናገሩ፡፡
‘‘ግብጽ በየዓመቱ የዓባይ ውኃ ወጥ ፍሰት እንዲኖረው ለሚሠሩት ሥራ ምሥጋና እና አስፈላጊ ካሳ መስጠት እና መደገፍ ሲገባት በኢትዮጵያ ልፋት ላይ ውኃ እየቸለሠች በመሆኑ ቆም ብላ ልታስብበት ይገባል’’ ሲሉ ተንታኙ ሚካኤል አራጌ ለሲ ኤን ቢ ሲ የመገናኛ አውታር ተናግረዋል፡፡6 ሺህ 700 ኪሎ ሜትር በመጓዝ 10 ሀገራትን በሰሜን ምሥራቅ አፍሪካ በኩል ያካልላል፤ ሩዋንዳ፣ ቡሩንዲ፣ ታንዛኒያ፣ ኬኒያ፣ ዩጋንዳ፣ ኢትዮጵያ፣ ደቡብ ሱዳን፣ ሱዳን እና ግብጽ ይህ ወንዝ የሚያስተሳስራቸው ሀገራት ናቸው፡፡ የወንዙን ከ85 በመቶ በላይ ውኃ የምታዋጣውም ኢትዮጵያ ናት፣ ለዚህ ደግሞ ወንዞቿ እና ተራሮቿ ከፍተኛ አስተዋጽኦ ያደርጋሉ፡፡ኢትዮጵያ ይህንን ሁሉ ውኃ ከምትለግስበት ወንዟ በአፍሪካ ከፍተኛውን የኤሌክትሪክ ኃይል ማመንጫ ግድብ እየገነባች ነው፤ ግድቡ በሙሉ አቅሙ ኃይል ማመንጨት ሲጀምር ከ6 ሺህ እስከ 7ሺህ ሜጋ ዋት ኤሌክትሪክ ያመነጫል፡፡ ይህ የኃይል መጠን በኢንዱስትሪ ከበለፀጉት ከእንግሊዝ እና ፈረንሳይ ጋር ሲነጻጸር አንድ ሃያኛ ቢሆን ነው፡፡ኢትዮጵያ ይህን ግድብ ከመገንባቷ አስቀድሞ የተለያዩ ባለሙያዎችን አስጠንታለች፤ ከተፋሰሱ ሀገራት ጋርም የጋራ ውይይቶችን አድርጋለች፤ በአንድም በሌላም መንገድ ግድቡ በተፋሰሱ ሀገራት ችግር እንደማያመጣ ውይይት ተደርጎበታል፤ በዚህ ሂደት ግብጽ ዋስትና እንዲሰጣት ጠይቃለች፡፡ ግብጽ የምትፈልገው የኢትዮጵያን የወንዙን አጠቃቀም መቆጣጠር ነው፤ ኢትዮጵያ ደግሞ ወንዙ በራሷ ሉዓላዊ ግዛት ውስጥ እንደመመንጨቱ አጠቃቀሙንም ማንም ሊቆጣጠር እንደማይችልና በታችኞቹ የተፋሰሱ ሀገራት ላይ ግን ጉልህ ጉዳት እንደማታደርስ ትሞግታለች፡፡